### | | | | --- | --- | | | | | --- | | **Byråd** 25. oktober 2016 Sagsnr. 710-2016-47655 Dok.nr. 710-2016-349318 Sagsbehandler DPHHJE | | 166.                Høring af udkast til lovforslag om modernisering af planloven - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til
afgivelse af høringssvar til lovforslag om modernisering af planloven.

Regeringen, Socialdemokratiet, Dansk Folkeparti og Det Konservative
Folkeparti indgik i juni 2016 aftale om ”Et [adresse] i bedre balance – Bedre
rammer for kommuner, borgere og virksomheder i hele landet”. Aftalen udmøntes
bl.a. ved lovforslag om modernisering af planloven, lovforslag om ændring af
naturbeskyttelsesloven og indførelse af to nye klagenævn i stedet for natur- og
miljøklagenævnet. Frode Nielsen er 19. september 2016 udsendt i høring med
frist for afgivelse af høringssvar 17. oktober 2016.

Lovforslaget indeholder følgende ændringer og nye elementer:

1. Ændret formålsbestemmelse med fokus på bedre muligheder for at skabe
vækst og udvikling i hele [adresse] samtidig med, at der fortsat værnes om
landets natur og miljø.

2. Fokusering af de nationale interesser til fire nationale
interesseområder: Vækst og erhvervsudvikling, natur- og miljøbeskyttelse,
kulturarvs- og landskabsbevarelse samt hensyn til nationale og regionale anlæg.

3. Oprydning i ikke udnyttede reservationer til ferie- og fritidsanlæg og
mulighed for etablering af mellem 0 og 15 nye forsøgsprojekter for kyst og
naturturisme.

4. Nye muligheder i kystnærhedszonen.

5. Størrelsesgrænserne for udvalgsvarebutikker fjernes helt, mens
størrelsesgrænserne for dagligvarebutikker øges. Mulighed for etablering og
udvidelse af aflastningsområder i hele landet.

6. Klare regler for kommunernes udlæg til byvækst.

7. Regler om planlægning for produktionserhverv, som sikrer udlæg af
erhvervsområder, der forbeholdes produktionsvirksomheder, ligesom
erhvervsarealer langs motorveje skal forbeholdes transport- og logistikvirksomheder
og andre transporttunge virksomheder.

8. Mere fleksibel planadministration med kortere høringsfrister og mulighed
for dispensation fra lokalplaner til midlertidige aktiviteter, herunder
studieboliger.

9. Udbygning af ’PlansystemDK’ for at sikre fuldt digitale planer. Den helt
konkrete løsningsmodel drøftes mellem Erhvervs- og Vækstministeriet,
Skatteministeriet og KL. Det kan medføre behov for ændringer i lovforslaget i
forlængelse af høringen.

10. Nye
udviklingsmuligheder i landdistrikterne. Borgere og virksomheder får flere
umiddelbare rettigheder til at bruge overflødiggjorte bygninger og bygge større
boliger i landzonen. Kommunerne kan udpege omdannelseslandsbyer til udvikling.

11. Brugsperioden
for sommerhuse i sommerhusområder forlænges fra de nuværende 26 uger til 34
uger. Pensionisters ret til at anvende deres sommerhus til helårsbeboelse
udvides til at gælde pensionister, der ejer en fritidsbolig i landzone. Kravet
til det forudgående ejerskabs varighed nedsættes fra 8 år til 1 år.

12. Teknisk
konsekvensrettelse i bestemmelserne vedr. områder for særlige
drikkevandsbeskyttelse som følge af, at varetagelsen af grundvandsbeskyttelsen
er flyttet fra vandplanerne til lov om vandforsyning mv.

Erhvervsstyrelsens høringsbrev samt lovforslaget med
uddybende bemærkninger er vedlagt som bilag.

**VURDERING**

Teknik og Kultur vurderer, at flere af ændringerne i
forslaget til modernisering af planloven har særlig betydning for [adresse]
Kommune. Det drejer sig om:

- Den ændrede formålsbestemmelse med mere fokus på vækst og udvikling (pkt.
1).

- Klarere og skærpede regler for kommunernes udlæg til byvækst (pkt. 6).

- Større fleksibilitet i planadministrationen (pkt. 8).

- Nye udviklingsmuligheder i landdistrikterne (pkt. 10).

Tilsvarende er der emner, som ikke vurderes at have særlig
stor betydning for Favrskov Kommune (pkt. 3, 4 og 11).

De øvrige ændringer og nye elementer i lovforslaget kan have
betydning i konkrete situationer og vil skulle iagttages i fremtidige kommune-
og lokalplaner. Det gælder fx ændrede arealgrænser for detailhandelsbutikker og
nye regler for regulering af miljøkonsekvenser omkring produktionserhverv.

Grundlæggende har lovforslaget til formål at modernisere
planloven med henblik på at give kommuner, virksomheder og borgere mere frihed
til at skabe udvikling og vækst i hele [adresse] under fortsat hensyntagen til natur
og miljø. Det må således forventes, at udmøntningen af den nye planlov vil
forbedre rammerne for den fysiske planlægning og have fokus på kommunernes
mulighed for at udøve lokal tilpasset planlægning.

I det lys må det ligeledes forventes, at det forhold, at
visse statslige interesser ophøjes til lovbestemmelser, ikke vil medføre
ufleksible krav til den kommunale planlægning.

Med lovforslaget lægges der op til en stramning af rammerne
for kommunernes udlæg til byvækst. Der stilles bl.a. skærpede krav til
kommunernes redegørelse for planlægningen i forbindelse med byvækst. I den
forbindelse er der imidlertid en række uklarheder. Herunder hvordan det
beskrevne princip om at udlæg ét sted i kommunen medfører reduktion et andet
sted, vil understøtte et mål om differentieret lokal planlægning. Under indtryk
af den nye formålsparagraf er det afgørende, at den foreslåede lovændring ikke
svækker mulighederne for lokal vækst og udvikling tilpasset de enkelte
kommuners og byers individuelle behov. I samme forbindelse vurderes det
uheldigt at indføre en standardiseret metode til opgørelse af de lokale behov
for areal til byvækst, sådan som det er varslet i lovforslaget.

Set i sammenhæng med de lempelser, der ligger i
vandhandleplanernes ændrede retningslinjer for byvækst, forventes
planlovsforslaget dog at resultere i bedre og mere fleksible rammer for
Favrskov Kommunes fysiske planlægning.

Med lovforslaget øges mulighederne for kortere og mere
fleksible høringsfrister. Det vil i mange situationer kunne betyde kortere
planlægningsprocesser, hvilket vil være positivt for vækst og udvikling i det
hele taget. Høringsperioden udgør dog kun en mindre del af den samlede
procestid i forbindelse med lokalplaner og kommuneplantillæg. Derfor kunne
ændringen med fordel udvides til at omfatte begrebet ”byzonetilladelser”, som
flere kommuner har gode erfaringer med gennem frikommuneforsøg, og som vil være
forbundet med en væsentlig kortere proces og være mindre ressourcekrævende.

Lovforslaget lægger også op til udvidede og mere fleksible
muligheder i landsbyer og landdistrikter. Der åbnes bl.a. for, at kommunerne
får mulighed for at udøve en mere målrettet planlægning for udviklingen i
udvalgte landsbyer. Sammen med flere umiddelbare rettigheder i stedet for krav
om landzonetilladelser i det åbne land må muligheden for at udpege ”omdannelseslandsbyer”
forventes dels at betyde umiddelbare administrative lettelser og dels at give
nye udviklingsmuligheder i landsbyer oglanddistrikter.

Sammenfattende vurderes forslaget til modernisering af
planloven at give kommunerne flere og mere fleksible muligheder for at skabe vækst
og udvikling. De konkrete konsekvenser vil dog afhænge af den konkrete
udmøntning med bekendtgørelser og vejledninger.

**ØKONOMI**

Der forventes ingen direkte afledte udgifter for [adresse]
Kommune, som følge af en eventuel lovændring, men nogle af punkterne kan
medføre en indledende ekstra administrativ indsats, mens andre kan medføre
administrative lettelser på sigt.

**INDDRAGELSE**

Lovforslaget er i høring indtil
17. oktober 2016. På grund af den korte høringsfrist udsendes udkast til
høringssvar særskilt til Økonomiudvalgsmødet.

I forlængelse af Økonomiudvalgets behandling af sagen
indsender Teknik og Kultur udkast til høringssvar til Erhvervsstyrelsen med
forbehold for Byrådets godkendelse 25. oktober 2016.

**INDSTILLING**

Direktøren for Teknik og Kultur indstiller til Byrådet:

1.    At godkende udkast til høringssvar til
Erhvervsstyrelsen om udkast til lovforslag om modernisering af planloven.

**BESLUTNING**

***Økonomiudvalget, 12. oktober 2016:***

Fraværende:Kristine Kristiansen

Indstilles godkendt.

**Bilag**

|  |  |
| --- | --- |
| Udkast til høringssvar | 710-2016-335798 |
| Høringsbrev | 710-2016-322209 |
| Lovforslag om modernisering af planloven | 710-2016-322208 |